รองนายกรัฐมนตรีและรัฐมนตรีว่าการกระทรวงยุติธรรม เปิดเผยผลการประชุมทวิภาคีไทย-ลาว ครั้งที่ 17 เน้นย้ำ ความร่วมมือและส่งเสริมบทบาททหาร เพื่อแก้ไขปัญหายาเสพติดตามแนวชายแดน
รองนายกรัฐมนตรีและรัฐมนตรีว่าการกระทรวงยุติธรรม เปิดเผยผลการประชุมทวิภาคีไทย-ลาว ครั้งที่ 17 เน้นย้ำ ความร่วมมือและส่งเสริมบทบาททหาร เพื่อแก้ไขปัญหายาเสพติดตามแนวชายแดน        พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม ในฐานะหัวหน้าคณะผู้แทนไทยประชุมทวิภาคีไทย-ลาวฯ เรื่อง ความร่วมมือด้านการป้องกันและปราบปรามยาเสพติด ครั้งที่ 17  ร่วมกับพลตรี สมหวัง ทำมะสิด รองรัฐมนตรีกระทรวงป้องกันความสงบ ในฐานะหัวหน้าคณะผู้แทนลาว ซึ่งการประชุมดังกล่าว ถือเป็นกลไกความร่วมมือระหว่างสำนักงานคณะกรรมการป้องกันและปราบปรามยาเสพติด และสำนักงานเลขาธิการคณะกรรมการแห่งชาติลาว เพื่อร่วมกันแก้ไขปัญหายาเสพติด ที่ประชุมได้มีแลกเปลี่ยนข้อมูลสถานการณ์ยาเสพติด ระหว่างกัน โดยทั้งสองประเทศได้เห็นชอบร่วมกันในหลายประเด็น อาทิ / แผนปฏิบัติการความร่วมมือเพื่อแก้ไขปัญหายาเสพติด โดยกำหนดกลไกและช่องทางในการประสานงาน ในระดับหน่วยงานกลาง ภูมิภาค และระดับแขวง -จังหวัด โดยมุ่งเน้นการนำข่าวสาร ไปสู่การปฏิบัติการหรือสืบสวน ขยายผล / ส่งเสริมบทบาทของทหารในการร่วมกันแก้ไขปัญหายาเสพติดแนวชายแดน กำหนดพื้นที่ปฏิบัติการ 3พื้นที่ เพื่อเป็นพื้นที่นำร่อง / และส่งเสริมแผนปฏิบัติการแม่น้ำโขงปลอดภัย 6 ประเทศ อีกทั้งยังเห็นพ้องให้มีการสานต่อการดำเนินการลาดตระเวนทางน้ำในพื้นที่ชายแดนรวมกัน         พลอากาศเอก ประจิน กล่าวว่า การประชุมครั้งนี้ เพื่อเป็นการแก้ไขปัญหายาเสพติดของทั้งสองฝ่ายและสานต่อความร่วมมือความสัมพันธ์ระหว่างประเทศต่อไป  ขณะที่การประชุมครั้งต่อไป ฝ่ายลาวจะเป็นเจ้าภาพจัดการประชุมทวิภาคีไทย-ลาว เรื่องความร่วมมือด้านการป้องกันและปราบปรามยาเสพติด ครั้งที่ 18